Bor Viktor

**KOCSMAI INCIDENS**

Abszurd komédia 1 felvonásban

Kocsmáros

Vendég

Rendőr

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Színpad kép. Egy kocsma belső tere. A háttér téglázott. Középen hátrafelé vezető rövid folyosó, melynek végén egy üvegajtó, ami az utcára nyílik. Közvetlenül a folyosóról jobbra nyílik a személyzeti WC. A színpad hátsó jobb oldalán kicsit diagonálisan elhelyezve a hátsó faltól előre másfél méterrel a bárpult tárul elénk. A színpad rendezői bal 1. oldalán elöl kicsit srégen a nézőtérnek elhelyezve egy ajtó a vendégeknek fenntartott mosdó WC feliratú táblával. A bárpult előterében és a mellékhelység közelében pár asztal és szék tölti be a teret. A kocsma rendezői jobb legtávolabbi oldalán a szélen állófogas rajta egy barna kabát. A kocsma mellékhelysége előtt áll a kocsmáros, bent a* “*Vendég” a dolgát végzi.*

*KOCSMÁROS* *(Udvariasan beszól a WC-be.)* — Uram, legyen szíves igyekezni, mert háromkor be kell zárnom! Tudja, vészhelyzet van.

VENDÉG *(Méltatlankodva.)* Itt is vészhelyzet van, mit gondol, miért zárkóztam be a WC-be?

KOCSMÁROS Megértem, de kérem igyekezzen, mert öt perc múlva három.

VENDÉG Kérem, ez időre nem megy! És megtenné, hogy arrébb megy egy kicsit és nem fülel, mert idegesít, hogy itt áll az ajtó előtt. Frusztrál. Így nem tudom nyugodtan végezni a dolgomat, mert egyfolytában az az érzésem, hogy lesnek.

KOCSMÁROS Jó, persze megyek is! De kérem, siessen, mert nem szeretném, ha megbírságolnának!

VENDÉG Kérem én mindent megteszek, ami, csak tőlem telik, de ne hajtson, mert előfordult már, hogy hirtelen stressz hatására olyan nagy lett bennem a feszültség, hogy két órámba tellett, mire sikerült elvégeznem a dolgomat.

KOCSMÁROS *(Idegesen. Emeli a hangját)* Két órájába?! Ne idegesítsen fel uram! Két óra alatt engem megbírságolnak a hatóságok. Bevonják az engedélyemet és bezárják a kocsmámat! Kijárási korlátozás van uram! Járvány! Érti!?

VENDÉG Jaj, ne! Megkérhetem, hogy, ne stresszel-jen, ne ordítson és kérem kerülje a….alig merem kimondani: a “járvány” szót és bármilyen betegséggel kapcsolatos rokon értelmű kifejezést? Jaj! Mert, mert idegi allergiás reakciót válthat ki belőlem, aminek egyik kísérő tünete a székrekedés. Erről papírom is van.

KOCSMÁROS Idegi allergiás reakciót? Na ne hülyéskedjen velem! *(Nagyon határozottan.)* Kérem sürgősen intézze el a folyó ügyeit és aztán menjen a… dolgára!

VENDÉG *(Fájdalmasan.)* Jaj! Jaj!

KOCSMÁROS Mi az? Mi történt?

VENDÉG Parancsra nem megy! Jaj, jaj! Nem bírom a feszültséget. Jön ki az allergiám érzem. Én megmondtam előre…Itt van, tessék! Megszorult.

KOCSMÁROS Mi szorult meg?

VENDÉG A végeredmény elakadt.

KOCSMÁROS Úgy érti, hogy…

VENDÉG Úgy. Székrekedés. Tudja volt már ilyen. 5-6 éves koromban anyukám elvitt egy absztrakt festő kiállítására, ahol néhány kép érthetetlen volt számomra ezért kiegészítettem pár filctollal kiszínezett figurával, hogy közérthetőbbek legyenek. Az eset után Anyám nagyon begurult és rettenetesen leszidott. A lelki trauma következményeként majdnem fél napot ültem a WC-én és végül mentőt kellett hívni hozzám. Idegi allergiás reakció alakult ki nálam székrekedéssel kísérve.

KOCSMÁROS Ezt nem hiszem el!

VENDÉG Pedig igaz…Ajaj!

KOCSMÁROS Most mi van?

VENDÉG Érzem, hogy jön ki az allergiám…és indul a reakcióm.

KOCSMÁROS Ne könyörgöm, ne! Mit érez?

VENDÉG Először izzadni kezdek, aztán piros foltok jönnek ki a testem különböző pontjain, majd elkezdődik a viszketés és hozzá a kísérő jelenség a már említett székrekedés…

KOCSMÁROS Na ebből elég volt! Hívom a mentőket mielőtt még elpatkol itt nekem…

VENDÉG Jaj, csak ezt ne!

KOCSMÁROS Mit ne?

VENDÉG Elfelejtettem mondani, hogy a betegségeken felül….Jaj, alig merem kimondani! A “halál” minden rokon értelmű szavára és kifejezésére is allergiás vagyok: mint elpatkolás, fűbeharapás, feldobom a pacskert, alulról szagolom az ibolyát stb.

KOCSMÁROS Én pedig magára kezdek allergiás lenni! Hívom a mentőt… *(Előveszi a telefont és tárcsázni kezd)*

VENDÉG Azt hiszem az lesz a legjobb….

*KOCSMÁROS (Beüti a számokat a telefonján.)*

VENDÉG Na?

KOCSMÁROS Várjon már! Éppen hívom őket. *(Szünet.)*

Foglalt. Persze, hogy foglalt, mert minden mentős az “új koronavírus járvánnyal” van elfoglalva…

VENDÉG Jaj, jaj, jaj! Kimondta megint! Viszketek, izzadok…Jaj, jaj…! Aúúú… *(Könyörögve.)* Megkérhetem, hogy ne mondja ki többször!

KOCSMÁROS Megőrülök! Esküszöm, hogy megőrülök! Én még ilyet nem láttam. Mit csináljak most magával?

VENDÉG Hívja a háziorvost ő majd hívja a mentősöket, úgyis az a protokoll, neki talán fölveszik!

KOCSMÁROS Mi a száma?

VENDÉG Az enyém?

KOCSMÁROS Nem, a háziorvosáé.

VENDÉG -Nem tudom fejből…

KOCSMÁROS Nagyszerű, akkor, hogy hívjam fel?

VENDÉG Ott van a fogason a kabátom felakasztva és a belső zsebében van a pénztárcám abban van a névjegykártyája: Dr. Sennyei Ákos.

KOCSMÁROS Rendben, hozom*.(Elindul.)*

VENDÉG Várjon!

KOCSMÁROS Igen?

VENDÉG Megkérhetem, hogy közben beszéljen hozzám?

KOCSMÁROS Beszéljek magához?

VENDÉG Tudja olyan magányos vagyok itt a WC-én egyedül az idegi allergiás reakciómmal. Kérem, hogy beszéljen hozzám!

KOCSMÁROS Az isten szerelmére, csak öt métert megyek a kabátjáért!

VENDÉG Öt méter? El tudja képzelni, hogy egy csiga vagy egy lajhár mennyi idő alatt tesz meg öt métert?

KOCSMÁROS De én nem vagyok se csiga, se lajhár.

VENDÉG Ez igaz! De biztos, ami biztos, hátha feltartják vagy közbe jön valami! Beszéljen hozzám nagyon kérem!

KOCSMÁROS És mit mondjak? Mire befejezem a mondatot már itt is vagyok a kabátjával.

VENDÉG Meséljen a családjáról…

KOCSMÁROS *(Megelégeli.)* Na, ne…!

VENDÉG Kérem, kérem!

KOCSMÁROS Hát jó! *(Elindul a kabátért.)* Nős vagyok, két gyerek apja…1990-ben nősültem, diplomás vagyok…és itt is vagyok a kabáttal.

VENDÉG A gyerekek mennyi idősek?

KOCSMÁROS 17 és 20. *(Benyúl a kabát zsebébe.)* Melyik zsebében van a pénztárca?

VENDÉG Tanulnak még a gyerekek?

KOCSMÁROS Tanulnak. Melyik zsebében van a pénztárca?*(Kotorászik, keresi.)*

VENDÉG A belsőben. Hol tanulnak?

KOCSMÁROS Elég volt! *(Előveszi a pénztárcát és kinyitja.)* Most már foglalkozzunk magával.

VENDÉG Na…Hol tanulnak? Mondja már meg!

KOCSMÁROS *(Előveszi a névjegykártyát.)* Hallja, azért maga egy ritka fárasztó ember! Az egyik gimnazista a másik egyetemista. *(Előveszi a telefont és beüti a számokat.)*

VENDÉG Melyik egyetemen tanul a nagyobbik gyerek?

KOCSMÁROS *(Füléhez emeli a telefont.)* A műszakin.

VENDÉG A kisebbik?

KOCSMÁROS Várjon! Kicseng. Jó napot! Sennyei doktor úr? Igen? Nagyszerű! Soltész Ervin vagyok a “Makk 7-es” kocsmából. Itt van nálam egy úr azt mondja, hogy az ön betege. *(Beszól a WC-be.)* Hogy hívják?

VENDÉG Domoszlai Mihály. Üdvözlöm a doktor urat!

KOCSMÁROS *(Telefonba.)* Domoszlai Mihály. Hogy mi a panasza? Székrekedése van…

VENDÉG *(Segíteni próbál.)* Allergikus…

KOCSMÁROS *(Telefonba)* Allergikus. Dehogy viccelek. Tudom, hogy sok a dolga a “jár*…”(Járványt akar mondani, de észbe kap.)* …Járkálok a telefonnal… Megtenné, hogy felhívja a mentősöket, mert nekünk nem vették fel. Egy székrekedés miatt nem fogja felhívni őket? De ez allergikus…Értem én, hogy rengeteg a dolga most…Micsodát? *(Vendéghez.)* Azt üzeni a doki, hogy a gyógyszertárak nyitva vannak vegyen glicerin kúpot.

VENDÉG Bocsánat, de arra allergiás vagyok… Egyszer anyám beadta és…

KOCSMÁROS *(Vendégnek.)* Hallgasson. *(Telefonba.)* Jaj, nem magának mondtam doktor úr, hanem a betegnek. Allergiás a glicerin kúpra…Micsoda?…Dulcolax?

VENDÉG Á… Nem jó anafilaxizációs reakciót okoz nálam.

KOCSMÁROS *(Vendégnek.)* Mit?

VENDÉG Anafilaxizációs reakciót. Nehézlégzés, fulladás, bőrkiütés, bőr alatti duzzanatok…Anyám egyszer adott belőle és…

KOCSMÁROS *(Telefonba)* Ez se jó, mert análfixációs redukciót okoz nála… Hogyhogy ne hülyéskedjek… De doktor úr kérem ne tegye le! Hogy micsoda? Ha lemegy az őrület jelentkezzen be önnél? Értem. Köszönöm! A viszontlátásra! *(Elteszi a telefont.)* Ezt nem hiszem el! Megőrülök! Itt fog ülni a klotyómon az idők végezetéig, lehet be is költözik ide engem meg agyon bírságolnak. Ha lement a “jár…” az őrület jelentkezzen be a doktor úrnál azt üzeni. Érti?

VENDÉG Igen. Anafilaxizációs reakció. Rosszul mondta a dokinak. Szóval egyszer anyám még gyerek voltam -beadta székrekedésre a dulcolaxot…

KOCSMÁROS Nem érdekel a dulcolaxos redukciója! Hagyja abba! Hagyja abba, mert engem fognak hamarosan infarktussal elszállítani innen!

VENDÉG *(Komolyan)* Zsibbad a karja? Mellkasi fájdalom? Fulladás? Volt nekem is ilyen tünetem. Sajnos ismerem!

KOCSMÁROS Nem, nem nincs semmi bajom… Jól vagyok, egyelőre! *(Szünet.)* Jó, jó. Nyugodjunk meg! Gondolkodjunk ésszerűen. Nekem háromkor be kell zárnom a kocsmát. Be kellett volna zárnom, mert most már ugye negyed négy van. A rohadt életbe! Ahhoz, hogy be tudjak zárni magának ki kell jönnie a WC-mből. Igen, de elakadt a…, mert székrekedése van.

VENDÉG Allergiás.

KOCSMÁROS Allergiás. Az idő megy, engem megbüntetnek. Bezárják a kocsmámat, nem lesz bevételem, a feleségem elhagy, a gyerekeim apa nélkül nőnek fel. Mi lehet itt a megoldás?

VENDÉG Van egy megoldás, ami talán beválhat. Anyám még gyermekkoromban azt csinálta, hogy…

RENDŐR *(Be.)* Jó napot kívánok!

KOCSMÁROS *(Ijedten.)* Jó, napot kívánok!

RENDŐR Hatósági ellenőrzést tartok. Tudja e, hogy hány óra van?

KOCSMÁROS Negyed négy?

RENDŐR Negyed négy múlt. Pár napja kihirdették kormányrendeletben a kijárási korlátozást, amelynek folyamodványaként korlátozták a kávézók, büfék, kocsmák és egyéb szórakozóhelyek nyitva tartását. Hallott erről?

KOCSMÁROS -Igen, természetesen.

RENDŐR A rendelet pontosan szabályozza, hogy 15 órakor ezeket a helyeket be kell zárni. Nyitva csak a gyógyszertárak, dohányboltok, élelmiszerüzletek maradhatnak. A rendelet betartását a hatóság ellenőrzi a járvány ideje alatt.

*Vendég Tompa puffanás a “Járvány” szóra a WC-ben.*

RENDŐR *(Felfigyel a zajra.)* Ez mi volt?

KOCSMÁROS Egy vendég van még bent, akinek allergiás székrekedése van. Ezért nem tudtam még bezárni.

RENDŐR *(Odamegy az ajtóhoz, kopog.)* Uram, uram! Jól van?

*Semmi válasz a WC-ből.*

RENDŐR *(Kopog megint.)* Uram, uram! *(Megpróbál benyitni, de az ajtó zárva.)*

KOCSMÁROS Pedig bent van. Hallotta maga is a zajt, nem?

RENDŐR *(Kocsmároshoz.)* De. Nyilván feldőlt valami odabent…Ide hallgasson! Nem kell nekem meséket kitalálni nem létező vendégekről a WC-jében. Rengeteg dolgunk van és nincs rá elég kapacitásunk. Egyszerűen kifutott az időből, mert nem figyelt és nem zárt háromkor. Most még szóban figyelmeztetem, de nem szeretném, hogy, ha később erre járok nyitva találjam a kocsmáját! Akkor már meg kell bírságolnom. Zárjon be, de sürgősen.

KOCSMÁROS Biztosíthatom biztos úr, hogy bezárok.

RENDŐR Szolgálunk és védünk! Jó napot kívánok!

KOCSMÁROS Jó napot!

*Rendőr El.*

KOCSMÁROS Hú ezt most megúsztam…

VENDÉG A rendőr elment?

KOCSMÁROS Most bezzeg tud beszélni! Amikor itt volt a rendőr, miért nem szólalt meg? Akkor igazolhatott volna engem… Majdnem megbüntetett.

VENDÉG Tudja, amikor volt az a gyerekkori képrajzolós esetem, ami után tudja anyám annyira leszidott, hogy az engem ért lelki traumától allergiás székrekedésem lett, akkor kijött hozzánk a rendőrség is. Azóta én rendőr jelenlétében teljesen kikészülök. Szorongok és megnémulok.

KOCSMÁROS Mondja, van valami, amire maga nem érzékeny vagy allergiás?

VENDÉG Van.

KOCSMÁROS Például az ételekre és az italokra.

VENDÉG Egyetlen élelmiszerre sem vagyok allergiás…Azt mondják a szakemberek, akik vizsgáltak, hogy egy ilyen idegileg érzékeny, allergiás embernél ez orvosi csoda. Az italok meg szinte gyógyírként hatnak rám… A sör nekem folyékony kenyér.

KOCSMÁROS A tej meg gondolom folyékony tehén.

VENDÉG A tejet nem szeretem annyira, de nem vagyok rá allergiás.

KOCSMÁROS Van valami fejlemény a székrekedésével kapcsolatban?

VENDÉG Nincs, sajnos!

KOCSMÁROS *(Emeli a hangját.)* Már pedig nekem be kell zárnom értse meg! Hallotta a rendőrt az előbb nem?

VENDÉG De, de…De kérem ne ordítson, mert annál rosszabb lesz a helyzetem! Teljesen belém szorul a…

KOCSMÁROS …szar, mondjuk ki!

VENDÉG Kérem, kérem ne idegeskedjen, mert, attól csak feszültebb leszek és…

KOCSMÁROS Hát akkor mit csináljak? Dinamittal nem robbanthatom ki a budiból. A saját kocsmámat mégsem tehetem tönkre. Egyébként is hitel van rajta.

VENDÉG Jaj, jaj! Ajaj! Hú…hú! Ne, folytassa kérem, ne! Egyre jobban feszülök…

KOCSMÁROS Jaj, ne! Az istenért ne! Szét ne robbanjon nekem, mert most meszeltettem ki a WC-t.

VENDÉG Aú…aú… Jaj, jaj!

KOCSMÁROS Kérem, kérem nyugodjon meg, bocsásson meg! Nem úgy gondoltam…Az előbb valami olyasmit említett, hogy a mamája egyszer valamit csinált, ami megoldotta a problémáját.

VENDÉG (Fájdalmasan.) Igen.

KOCSMÁROS Gyors megoldás?

VENDÉG Nem annyira.

KOCSMÁROS *(Idegesen.)* De, miért, nem?

VENDÉG Anyámnak az volt a módszere, hogy elterelte a figyelmemet a problémáról és miután teljesen megfeledkeztem róla egyszerűen plotty.

KOCSMÁROS Mi az, hogy plotty?

VENDÉG A plotty egy csobbanást jelent a csészébe és a probléma megoldását és végét jelzi.

KOCSMÁROS Értem már… Akkor csináljuk azt. Hogy tudom a figyelmét elterelni és “plottyantásra” késztetni? Énekeljek vagy táncoljak?

VENDÉG Anyám ilyenkor mindig a kedvenc mesémből a Micimackóból olvasott fel. Füles születésnapját szerettem a legjobban! Ha azt a részt olvasná föl, akkor a probléma szempillantás alatt megoldódna és mindenki mehetne a dolgára.

KOCSMÁROS Ki az a “Micimackó” meg a “Füles”? Én nem ismerem őket se ezt a mesét.

VENDÉG Nem? Hát ez sajnálatos? Erre nem számítottam. Ez a váratlan felismerés nagyon elmélyítheti a problémát. Olvasni se tud?

KOCSMÁROS Na ne nézzen hülyének! Persze, hogy tudok. (Hirtelen ötlettel.) Várjon. Azt mondta, hogy az ételekre nem allergiás… Így van?

VENDÉG Így.

KOCSMÁROS Van nálam néhány ételrecept azt fel tudom olvasni. Ha szereti a hasát, akkor egy jó étel csak elvonja a figyelmét!

VENDÉG Ételrecepttel nem csináltuk anyámmal, de próbáljuk meg.

KOCSMÁROS Na várjon, várjon, meg kell keresni!

VENDÉG Állj!

KOCSMÁROS Mi az?

VENDÉG Ugye, nem akar egyedül hagyni?

KOCSMÁROS A pultig muszáj lesz elmennem.

VENDÉG Hány méter?

KOCSMÁROS *(Saccol.)* Úgy hat, hat és fél…

VENDÉG Ajaj! Az másfél méterrel hosszabb, út, mint az előbb!

KOCSMÁROS Majd beszélek magához…*(Indulna.)*

VENDÉG Miről?

KOCSMÁROS Mit tudom én! Az időjárásról… Fél perc az egész és itt vagyok.

VENDÉG Ne haragudjon, de engem az időjárás nem érdekel…

KOCSMÁROS *(Kezdi felhúzni magát.)* Jaj, hát a világért se szeretném, hogy “hosszú” távollétem alatt unatkozzon… Mit is tehetnék, hogy addig is kellemesen elüthesse az időt? Rendeljek magának egy jazz zenekart…? Esetleg sztriptíz táncosnőket? Argentín tangó párost? Vagy, ha végre előjön a budimból moziba ne vigyem?!

VENDÉG *(Kétségbeesetten siránkozva.)* Ne, kérem, ne csinálja ezt! Az allergiám…Jaj, jaj, jaj….nem bírom! Szétszakadok!

KOCSMÁROS *(Megbánóan.)* Jaj, ne haragudjon kérem, csak elvitt az indulat! Elnézését kérem! Nyugodjon meg! Semmi baj! Minden rendben lesz. Miről beszéljek Önnek?

VENDÉG *(Fájdalmas hangon.)* Tudja a mozik be vannak zárva a korlátozások miatt…

KOCSMÁROS Igen, igen el is felejtettem…

VENDÉG Úgyhogy nem tud mostanában moziba vinni…

KOCSMÁROS Igen, igen, nem.

VENDÉG Ha moziba nem is vihet, de a kedvenc filmjéről mesélhet, amíg elmegy a receptekért… Melyik volt a kedvenc filmje?

KOCSMÁROS *(Elindul a pulthoz.)* A “Másnaposok.”

VENDÉG Kifejtené részletesebben, mert én nem láttam…

KOCSMÁROS *(Odaér a pulthoz és keresni kezdi a recepteket.)* Mire kiváncsi konkrétan?

VENDÉG Hogy mi tetszett magának annyira benne, hogy a kedvenc filmje lett?

KOCSMÁROS *(Közben keresi a recepteket.)* A humora.

VENDÉG A humora?

KOCSMÁROS Igen.

VENDÉG Miről szól?

KOCSMÁROS Dióhéjban annyi, hogy négy jóbarát közül az egyik nősül és a többi három elviszi legénybúcsúba. A nagy “ereszd el a hajam után” másnap, “másnaposan” felébrednek és döbbenten veszik észre, hogy a leendő férj jelölt nyomtalanul eltűnt. Aznap van az esküvője ugye és sehol nem találják. Az idő fogy, a helyzet egyre kétségbeejtőbb, de rengeteg viszontagság után végül kiderül, hogy a barátjukat véletlenül kizárták a tetőre, ahol a délelőtt folyamán piszkosul leégett a napon. Megitatják gyorsa és minden jó, ha a vége jó az utolsó pillanatban beesnek az esküvőre vele. Halálra nevettem magam a filmen.

VENDÉG Ez a kedvenc filmje?

KOCSMÁROS Igen. Jó, mi?

VENDÉG És ezt maga humorosnak találta?

KOCSMÁROS Igen.

VENDÉG Hát én ezt egyáltalán nem találom viccesnek. Az erős napfénytől bőrrákot lehet kapni! Maga humorosnak találja, hogy valaki leég a tetőn és ekkora kockázatnak teszik ki? Égett maga már le a napon? Én egyszer igen. Anyám nyaralni vitt…

KOCSMÁROS *(Visszaér a receptekkel.)* Jó, jó! Igaza van akkor ez nem vicces! Itt vannak a receptek… Na kezdhetjük is…

VENDÉG Hát én ezek után nem tudom, hogy, ebbe bele merjek e vágni…

KOCSMÁROS Hogy érti?

VENDÉG Nézze, maga mulat azon, hogy mások leégnek a háztetőn és kockáztatják a bőrrák lehetőségét…Ezek után, hogy akar nekem ételrecepteket ajánlani…

KOCSMÁROS *(Mély levegőt vesz.)* Mi köze a kettőnek egymáshoz? Megegyeztünk, hogy ételrecepteket fogok felolvasni, hátha el tudja majd vonni a sok finom étel a figyelmét kilazul a székrekedése és jön a plotty.

VENDÉG Az az előbb volt. Azóta érvényét vesztette a megegyezésünk.

KOCSMÁROS Hogyhogy előbb volt? Miért, mi történt az előbb után?

VENDÉG Még kérdi?

KOCSMÁROS Igen.

VENDÉG Azóta megingott magában a bizalmam…

KOCSMÁROS *(Fojtottan őrjöng.)* Mi? Micsoda? *(Erőltetett szelídséggel.)* És mégis miért?

VENDÉG Nézze, ha maga mulatságosnak találja, hogy egy ártatlan ember szénné ég a háztetőn a napon kitéve magát a káros ibolyántúli sugárzásnak, aminek a hatása bőrrákot okozhat, akkor én, hogy bízzak meg a maga ételajánlataiban?

KOCSMÁROS Mi? Micsoda? *(Megy föl a pumpa.)* Ez csak egy film egy vígjáték…Ezen az emberek nevetni szoktak…És..és, hogy függ ez össze a bizalommal és a receptfelolvasással…

VENDÉG Úgyhogy, mi van, ha megmérgez engem?! Nekem nincs előkóstolóm, mint régen a királyoknak?

KOCSMÁROS *(Ordít)* Miket hord itt össze? Mérgezés? Előkóstolás? Maga meg mi a fenéről beszél? Nem etetem meg, csak felolvasom a receptet, hogy végre eltűnjön a budimból és be tudjam zárni ezt az istenverte kocsmát, mielőtt a rendőr visszajön és megbírságol. Érti?

VENDÉG *(Szinte sír, fájdalmasan.)* Szorul, nagyon szorul! Jaj! Miért csinálja ezt mikor tudja jól, hogy hiperérzékeny vagyok a stresszre. Ha ordítanak velem idegi allergiás székrekedésem lesz! Hányszor mondjam még el! Jaj, jaj!

KOCSMÁROS *(Próbál erőt venni magán.)* Jó, jó, bocsánat! Elnézést! Nem akartam…

VENDÉG Én kérem, úgy bele tudom magam élni egy ételreceptbe az érzékenységem miatt -, hogy, ha egy evőkanállal több olajat olvas fel nekem a hagyma alá émelyegni kezd a gyomrom és elcsapom a hasam!

KOCSMÁROS *(Teljesen kész van és teljesen lemondóan.)* Mi? Ezt nem, ezt nem hiszem el! Azt akarja mondani, ha felolvasok egy receptet és több olajat mondok, mint amennyit maga gondol elcsapja a hasát és gyomorrontása lesz? Örülnie kellene neki legalább átfolyik gyorsan az olaj magán és végre kicsúszik magából…a…a…a…

VENDÉG Tessék, tessék mondja, csak ki!

KOCSMÁROS *(Imádkozva az ég felé.)* Az isten áldotta “plotty!” Könyörgöm, had olvassam fel a receptet! Majd valami könnyű gyomorkímélő étellel kezdünk, hogy nehogy elcsapjuk a hasát. Legyen mondjuk egy tojás leves?

VENDÉG Rendben, de ígérje meg, hogy óvni fog a stressztől.

KOCSMÁROS Megígérem. Akkor szent a béke?

VENDÉG Szent.

KOCSMÁROS A szorulása?

VENDÉG Figyelembe véve a rengeteg feszültséget, amit eddig okozott és aminek kitett az elmúlt fél órában, nem sokat ment előre a dolog.

KOCSMÁROS *(Lemondóan.)* Értem. *(Keresgél a receptek között.)* Nos…tojásleves, tojásleves…Meg van. (Olvasni kezdi.) Akarja, hogy a hozzávalókat is felolvassam?

VENDÉG Feltétlenül.

KOCSMÁROS 2 evőkanál finomliszt, 1 kávéskanál fűszerpaprika, 1 teáskanál őrölt fűszerkömény *(ízlés szerint),* 2 gerezd fokhagyma (aprított), 8 dl víz, 1 kávéskanál só *(ízlés szerint),* 4 db tojás, 3 evőkanál*…(Fölnéz a szövegből.)* lehet 2 is elég napraforgó olaj…

VENDÉG Úhhh…a hasam.

KOCSMÁROS Elég lesz egy kanállal azt hiszem…Alakul?

VENDÉG Még nem igazán…De folytassa…Elkészítési mód?

KOCSMÁROS Máris. A lisztet kevés olajon megpirítjuk, majd megszórjuk pirospaprikával és jó sok köménnyel. Beletesszük a zúzott fokhagymákat, és kicsit még pirítjuk.Felöntjük vízzel, sózzuk, és felforraljuk.

VENDÉG Óvatosan a sóval, mert magas a vérnyomásom.

KOCSMÁROS *(Magának.)* Szinte sejtettem…Rendben akkor csak egy csipetnyit teszek belőle…Forrás után a tojások számát megfelezve, kettőt felverve belecsurgatunk, kettőt pedig egészben teszünk bele.

VENDÉG Ezt megismételné? Nem tudtam megjegyezni.

KOCSMÁROS Mit?

VENDÉG Hát, hogy a tojásokkal, mit kell csinálni. Megismételné?

KOCSMÁROS Hát persze.

*Rendőr belép a kocsmába. Észreveszi a Kocsmárost, hogy éppen felolvas és hallgatja.*

KOCSMÁROS *(Nem látja, nem hallja a rendőrt. Folytatja.)*  Forrás után a tojások számát megfelezve, kettőt felverve belecsurgatunk, kettőt pedig egészben teszünk bele.

VENDÉG Ezt nem értem.

KOCSMÁROS Mit nem ért? Két tojást felverve belecsurgat a levesbe, két tojást pedig egészben tesz bele.

VENDÉG *(Leesik a tantusz.)* Ja, értem!

KOCSMÁROS Remek. Folytathatom?

VENDÉG Igen.

KOCSMÁROS Kb. 1-2 perc múlva, amint az egész tojások megfőttek, készen is vagyunk.

RENDŐR Érdemes a só és a kömény kellő mennyisége miatt a végén még utána kóstolni.

KOCSMÁROS *(Összerezzen.)* Jaj! Halálra rémített.

RENDŐR Jó napot kívánok! Látom kellemesen töltik az időt. Szóval mégiscsak van valaki a WC-jében.

KOCSMÁROS Végre, hogy elhiszi!

RENDŐR Viszont továbbra sem zárt be!

KOCSMÁROS Hogy zárhattam volna be…Nem tudom kiszedni onnan, mert belülről bezárta.

RENDŐR *(Odalép a WC ajtóhoz és bekopog.)* Jó napot kívánok a rendőrségtől vagyok! Megtenné, hogy kijön és igazolja magát?

*Vendég nem válaszol.*

RENDŐR *(Szünet.)* Uram…felszólítom, hogy nyissa ki az ajtót és igazolja magát!

*Vendég nem válaszol.*

RENDŐR *(Szünet.)* -Uram tudom, hogy bent van, kérem nyissa ki az ajtót! A kocsma tulajdonosa Ön miatt nem tudja időben bezárni az üzletét, amit ezelőtt egy órával meg kellett volna tennie. Jelenleg négy óra van. Maga miatt kénytelen leszek a tulajdonost megbírságolni…

KOCSMÁROS Csak azt ne, kérem!

RENDŐR *(Kacsint a Kocsmárosnak és halkan súgja.)* Nyugi, nyugi! Nem fogom megbüntetni, mert látom a problémát, de a polgárt valahogy ki kell csalogatni!

KOCSMÁROS *(Súgva.)* Értem.

RENDŐR *(Kopog.)* Uram, nyomatékosan felszólítom, hogy jöjjön ki és igazolja magát ellenkező esetben kénytelen leszek betörni az ajtót és hatósági intézkedést foganatosítani!

VENDÉG Ne, kérem, ne! Én rendőri jelenlét esetén idegileg összeomlok, megnémulok, kikészülök, mert idegi allergiám van egy gyermekkori trauma miatt, amiben a rendőrségnek is szerepe volt. Ennek a problémának az egyik súlyos következménye, hogy stressz esetén kijön az allergiám…Nagyon kérem, hogy ne törje rám az ajtót, mert elhatalmasodik rajtam ez az idegi reakció: izzadás, bőrpír, székrekedés végül…Ki sem merem mondani…

KOCSMÁROS *(Rendőrhöz.)* Jelenleg az van, hogy elakadt benne a….és és megszorult a…

RENDŐR *(Kocsmároshoz)* Értem, értem… kérem, ne folytassa…! *(Vendéghez)* Kérem, nyugodjon meg! Nem fogom Önre törni az ajtót, de be kell látnia, hogy nem maradhat örökre a mosdó helységben, mert a kormányrendeletet be kell tartania minden állampolgárnak. A rendőrség mindenben áll a szolgálatára. Meg kell oldanunk ezt a dolgot valahogy. Ki kell jönnie onnan, mert több, mint egy órája kicsúsztunk a hivatalos zárási időből és a törvény kivétel nélkül a társadalom minden tagjára vonatkozik és az üzlet tulajdonosát meg kell, hogy büntessem, ha Ön nem hajlandó együttműködni!

VENDÉG Kérem, én törvény tisztelő állampolgár vagyok, de ez a velem született súlyos betegség jelenleg megakadályoz, abban bármennyire is szeretném -, hogy azonnal elhagyjam a mosdó helységet, mert rendkívül szorult helyzetben vagyok.

KOCSMÁROS Biztos úr! A tényállás az, hogy azért olvastam föl neki az előbb a tojásleves receptjét, mert azt mondta, hogy, ha sikerül elterelnem a gondolatait a problémájáról ami már az anyja segítségével egyszer bevált gyermekkorábanakkor lehet, hogy ellazul, megszűnik a szorulása, elmúlik a székrekedés és jön a plotty.

RENDŐR Plotty?

KOCSMÁROS Plotty. Amikor a végeredmény beesik a csészébe.

RENDŐR Értem, értem, ne folytassa…

VENDÉG De még csak a levesnél tartottunk, amikor maga jött… Legalább a desszertig el kellett volna jutnunk, hogy előrelépés történjen a folyamatban…

RENDŐR Ez az állapot így tarthatatlan, kérem! Ezt meg kell oldani hatóságilag. Orvost kell hívni. Máris beszólok a központba… *(Veszi a rövidhullámú adó-vevőt.)*

KOCSMÁROS Már próbálkoztunk a mentőkkel, a háziorvossal, de elhajtottak minket, mondván, hogy jelenleg mindenkit leterhel a “j”.

RENDŐR “J?” Mi az a “J?”

KOCSMÁROS *(Súgva halkan.)* Járvány, de ezt nem szabad hangosan kimondani, mert rosszul lesz tőle és jön a műsor. *(Mutogat a WC felé.)*

RENDŐR *(Csodálkozva)* Rosszul lesz? Műsor? Miféle műsor?

KOCSMÁROS Majd meglátja, csak próbálja kicsit határozottabban kitessékelni a WC-ből.

RENDŐR *(Kocsmároshoz fojtott hangon.)* Nézze uram, úgy gondolom, hogy vannak polgártársaink között érzékenyebb lelkületű emberek, akik ebben a nehéz helyzetben komolyabb törődést igényelnek…

KOCSMÁROS Az én klozet lakóm az ilyen tutira. Biztosan kell neki a törődés. Hozzá képest egy mimóza léleknek fát lehet vágni a hátán.

RENDŐR *(Bizalmasan a Kocsmároshoz.)* Bízza csak rám…Külön felhívták a figyelmünket az eligazításon, hogy a járvány miatt érzékenyebbek lehetnek az emberek ezért tapintatosabban kell velük bánni és külön oda kell figyelni arra, hogy ne keltsünk pánikot. Bízza, csak rám…

KOCSMÁROS Ön tudja biztos úr!

RENDŐR *(Vendéghez.)* Uram, uram ott a WC-ben. Először is arra bíztatnám, hogy ne féljen tőlem. Bár rendőr vagyok mégis arra kérném, hogy hagyja figyelmen kívül a gyermekkori traumáját és próbáljon megbízni bennem, mert jót akarok és segíteni szeretnék önnek! Ezt a helyzetet minél hamarabb meg kell oldanunk. Tudja mi rendőrök szolgálunk és védünk, de ahhoz, hogy a helyzetet megoldjuk az Ön aktív közreműködése is szükséges.

VENDÉG Jó, megpróbálhatjuk, de előbb el kell, hogy nyerje a bizalmamat.

KOCSMÁROS Kezdődik. *(Rendőrhöz.)* Én mondtam magának, hogy ez nem lesz egyszerű eset.

RENDŐR *(Kocsmároshoz.)* Nyugalom, nyugalom! Bízza, csak rám*…(Vendéghez szelíden.)* És mivel tudnám elnyerni a bizalmát?

VENDÉG Meséljen magáról…

RENDŐR Magamról?

VENDÉG Igen. Milyen volt a gyermekkora? Mivel töltötte a gyermekkorát? Mit csinált télen? Mit csinált nyáron? Meg ilyenek…

KOCSMÁROS *(Rendőrhöz.)* Iszik valamit, mert ha mindenre válaszol neki itt leszünk reggelig.

RENDŐR Szolgálatban soha! *(Vendéghez.)* Nézze arra most nem nagyon van idő arra, hogy én most magamról beszéljek. Inkább Önnek kellene mesélnie, hogy hogyan, miben tudok segíteni. Kihívhatom a mentőket nagyon szívesen, de ahhoz elő kell jönnie a WC-ből. Nem tehetem meg velük, hogy ők is itt könyörögjenek Önnek, mert erre most tényleg nincs idejük. Az egész város a feje tetején áll és alig lehet szabad kocsit találni, a járvány és az elhunytak miatt…

VENDÉG *(Szinte sikolt.)* Jaj, ne! Úristen!

*Kocsmáros szájához emeli a kezét. Leroskad.*

*Rendőr döbbenten néz.*

VENDÉG Kimondta! Segítség! Végem van! Nem bírom tovább! Szétrepedek! Jaj, jaj!

RENDŐR Dehát az istenért, mi történt?

KOCSMÁROS *(Fojtottan a Rendőrnek)* Kimondta a “járvány” és “elhunyt” szavakat. Allergiás rá….Beindítja nála a redukciót…

RENDŐR *(Hangosan.)* Milyen redukciót indítok én be?

VENDÉG Idegi allergiás reakciót! Jaj, jaj! Ilyen súlyosan még nem is jelentkezet: Bőrpír, izzadás, székrekedés… Jaj, jaj! Szétszakadok! *(Hirtelen síri hangon.)* Úristen!

RENDŐR Mi történt az istenért?

VENDÉG Két WC bidét látok, ha magam alá nézek…Az idegi allergiám ráment az agyamra ilyen még nem volt…

KOCSMÁROS Nem újdonság…Maga meg az én agyamra megy!

VENDÉG Kettős látásom van! Aztán légzési nehézségek…Légzésbénulás…Mi jöhet még?

KOCSMÁROS A plotty, könyörgöm, a plotty jöhet még!

RENDŐR *(Vendéghez.)* Kérem, kérem nyugodjon meg. (Kocsmároshoz.) Nyugodjanak meg!

KOCSMÁROS Nyugodjak meg? Dehát itt leszünk estig! Lehet, hogy reggelig. Látja, hogy nem hagyja, hogy bezárjak!?

RENDŐR Látom, de nyugodjon meg!

VENDÉG Jaj, jaj, de fáj! Aú…! Így akar a bizalmamba férkőzni? Most teljesen lerombolta az Önről alkotott képemet pedig már kezdtem megkedvelni.

RENDŐR *(Veszi a telefont.)* Nézze, ha Önnek ilyen komoly fájdalmai vannak tényleg ki kell hívnom a mentőket. Úgy látom, hogy súlyos a helyzet…

VENDÉG Jó, jó! Hívja csak a mentőket…Törjék rám az ajtót, alázzanak meg, ahogy letolt alsógatyában végigsétálok az utcán a mentőautóig miközben az ápolók meg a hátam mögött röhögnek rajtam…

RENDŐR Akkor mit tegyünk?

VENDÉG Nyugtassanak meg és segítsenek, hogy megszűnjön az allergiás rohamom, székrekedésem és jöjjön a plotty.

KOCSMÁROS Ugyanott tartunk, mint egy órával ezelőtt.

RENDŐR *(Az órájára néz.)* Több, mint egy órával ezelőtt. (Vendéghez.) De mégis, mit szeretne?

VENDÉG Amit az előbb már kértem, hogy nyerje el a bizalmamat. Megjegyzem jelenleg mínuszban van. Meséljen a gyerekkoráról, az élményeiről…Jaj!

RENDŐR *(Beadja a derekát.)* Jó, mesélek! Rendben. Jobban van?

VENDÉG Igen, talán egy fokkal jobban, de a székrekedés és az elakadás még fennáll.

KOCSMÁROS Szinte tudtam. Ennek soha nem lesz vége!

VENDÉG Kezdheti…

RENDŐR Rendben, csak egy pillanat*…(Kocsmároshoz.)* Revidiálom magam! Tudja mit…

KOCSMÁROS Mit?

VENDÉG Mégiscsak hozzon valami töményet, legyen szíves!

KOCSMÁROS Ugye, ugye…Mit hozzak?

RENDŐR Mindegy. Valami töményet.

KOCSMÁROS Pálinka?

RENDŐR Tökéletes.

VENDÉG (*Rémülten.)* Ugye nem hagynak itt és mennek el iszogatni?

RENDŐR Nyugodjon meg! Én el nem mozdulok az ajtó elől itt őrzöm.

KOCSMÁROS Én is csak a pultig megyek hat, hat és fél méter*…(Indul.)*

VENDÉG Mellesleg én is megszomjaztam…

KOCSMÁROS Akkor jöjjön ki a WC-ből és megitatom…(*Miközben keresi a poharat és a pálinkás üveget.)*

RENDŐR *(Felderül.)* Így van!

VENDÉG *(Keserűen.)* Tudják, hogy nem tehetem… Pedig kezdek kiszáradni, ami elnyújtja az allergiás folyamatot. Lehet, hogy a folyadékhiány okozza a kettős látásomat is?

KOCSMÁROS *(Közben kiméri a Rendőr pálinkáját .)* Idehallgasson, ha kijön végre a WC-ből feltöltök magának egy egész sörös korsót csapvízzel, de ha kevés a csapra kötöm a tisztító slagot és annyit ihat, amennyit, csak akar! De ahhoz ki kell jönnie!

VENDÉG Vízzel akar megitatni? Megőrült? Vízmérgezést kaphatok! Ilyen mennyiségű csapvíznél teljesen felhígulhat a szervezetemben lévő, amúgy is hiányos tápanyag mennyiség és jön az eszméletvesztés, kóma…Úristen!

KOCSMÁROS *(Visszatér a Rendőr pálinkájával.)* Tessék az itala.

RENDŐR *(Egy húzással megissza.)* Köszönöm!

KOCSMÁROS És mégis mivel itassam meg akkor?

VENDÉG Természetesen sörrel.

KOCSMÁROS Sörrel? Hát nem kis igényű.

VENDÉG Igen. Egy korsó sör most nagyon jól jönne! Köztudott, hogy a sör magas tápanyag tartalma miatt kiváló. Mindezek mellett vitaminokat például aszkorbinsavat is tartalmaz.

KOCSMÁROS *(Könyörög.)* Tudja mit, vendégem egy korsó sörre, csak jöjjön ki a budimból.

RENDŐR *(Könyörög.)* Jöjjön ki, kérem! Igyon egy korsó sört utána a Kocsmáros úr bezár szépen és mindenki mehet a dolgára.

VENDÉG Jönnék én, tudják, de nem tehetem, mert az allergiás székrekedésem ide szögez. *(Váratlanul.)* Kocsmáros úr! Szívószála van?

KOCSMÁROS Szívószálam? Persze, hogy van! De minek az?

VENDÉG Arra gondoltam, hogy lecsapolhatna nekem egy korsó sört és a kulcslyukon keresztül beadott szívószál segítségével elszürcsölgethetném az italt. Pont elérném a szájammal nem is kell megmozdulnom az ülőkén. Így biztosítani tudnám szervezetemnek a tápanyag pótlást közben pedig a biztos úr mesélne a gyerekkoráról, nyári, téli élményeiről és elnyerné a bizalmamat.

KOCSMÁROS Na azt már nem! Vagy kijön vagy nincs sör!

VENDÉG *(Elcsukló hangon.)* Hogy lehet ilyen szívtelen egy ilyen súlyosan beteg emberrel? Meg akar…? Jaj…ki sem merem mondani! Azt akarja, hogy kiszáradjak? Hogy elájuljak? Kómába essek? Pedig a folyadék segíthetne…Anyám is adott folyadékot gyermekkoromban. Fellazíthatja a nedvesség a szorulást és lehet, hogy véget vethetne a székrekedésemnek…Ehhez még a biztos úr mesélne közben és elháríthatnánk a közvetlen életveszélyt.

KOCSMÁROS *(Eldurran.)* Közvetlen életveszélyt? Na nem! Ezt nem! Én rátöröm az ajtót! Esküszöm, hogy rátöröm! Kerül, amibe kerül, de most aztán elég volt! (*Indul, hogy betörje az ajtót.)*

VENDÉG Segítség! Segítség! Rendőr úr védjen meg! Magának az a dolga, hogy védjen meg! Jaj, az allergiám! Robbanok! Végem van! Segítség, segítség!

RENDŐR *(Kocsmárost lefogja.)* Álljon meg uram! Ez garázdaság, amit a törvény szigorúan büntet.

KOCSMÁROS Garázdaság? Hogy a saját kocsmámban betöröm a WC ajtót? Nem érdekel!

VENDÉG Védjenek meg! Elájulok… Érzem, hogy elájulok…

RENDŐR *(Vendéghez.)* Intézkedek, máris intézkedek! *(Kocsmároshoz.)* Nyugodjon meg, Uram! Ha nem nyugszik meg kénytelen leszek testi kényszert alkalmazni és megbilincselni! (Kicsit dulakodnak. Rendőr próbálja lefogni a Kocsmárost, hogy ne törje be az ajtót.)

*Wc-ből hirtelen tompa puffanás hallatszik… Megmerevednek. A Rendőr átölelve éppen lefogja a Kocsmárost.*

RENDŐR *(Vendéghez.)* Uram, jól van? Minden rendben?

*Semmi válasz.*

KOCSMÁROS *(Rendőrhöz.)* Eresszen már el!

RENDŐR *(Kocsmároshoz.)* Lenyugodott biztos?

KOCSMÁROS *(Rendőrhöz.)* Biztos, biztos úr!

RENDŐR Rendben *(Elengedi. Odamegy a WC ajtóhoz. Kopog.)* Uram, uram! Szólaljon meg! Jól van? *(Kocsmároshoz.)* Látja mit csinált? Most tényleg be kell törnünk az ajtót…

VENDÉG Nem, nem kell betörni, csak elájultam egy pillanatra a feszültségtől…

RENDŐR Nem ütötte meg magát?

VENDÉG De a fejemet. *(Magas hangon.)* Vérzik.

RENDŐR Nagyon?

VENDÉG Nem, de fáj…

RENDŐR Beszólok a központba és hívok egy mentőt…

VENDÉG *(Felkiált.)* Ne, ne, az istenért ne! Nem akarom, hogy így lássanak egy szál…

RENDŐR Kérem ne folytassa értem…A sérülése?

VENDÉG Úgy tűnik nem olyan súlyos…

KOCSMÁROS Ezért is én vagyok a hibás.

RENDŐR Miért, ki lenne? Miből állt volna csapolni egy korsó sört betolni a kulcslyukon a szívószálat és megitatni?

VENDÉG Végre egy normális ember, aki átérzi egy idegi allergiás ember székrekedéssel, kettős látással, ájulással és enyhe fejsérüléssel kísért problémáját. Nem is tudom, hogy mit csinálnék a biztos úr nélkül.

KOCSMÁROS Tudják mit! Elegem van ebből az egészből! Csapolok sört, készítek neki madáritatót szívószálból és megitatom, mint egy kölyök gólyát. *(Indul és közben mondja és csinálja.)* És milyen sört óhajt a kedves madár…vendég?

VENDÉG Milyen van?

KOCSMÁROS Ó! Soproni világos, Pilsner Urquell, Dreher…

VENDÉG Barna sör nincs?

KOCSMÁROS Hogyne lenne PiIlsner Urquell-ből van az is.

VENDÉG Jöhet.

KOCSMÁROS Rendben, máris csapolom. *(Csapolja.)*

VENDÉG A szívószálat el ne felejtse!

KOCSMÁROS Dehogy felejtem! Közben én is bedobok valami töményet mielőtt idegösszeomlást kapok. *(Rendőrhöz.)* Magának még egy kör?

RENDŐR *(Bátortalanul bólint.)* Jöhet. *(Vendéghez.)* Amíg elkészül a söre ne szóljak be mégis a központba, hogy küldjenek, ha éppen van, egy szabad mentőautót. Aggódom, hogy nincs agyrázkódása! *(Veszi az adóvevőt.)*

VENDÉG *(Rémülten.)* Felesleges. Agyrázkódásom? Erre nem is gondoltam…Lehet, hogy koponya sérülésem is van…?

*Kocsmáros a bárpultnál arccal kommentálja az eseményeket.*

RENDŐR Mindegy. Ha úgy dönt, hogy kihívjuk a mentősöket, ígérje meg, hogy előbújik a WC-ből, mert én sem szeretnék előttük kínos, megalázó helyzetbe kerülni!

VENDÉG Ígérni, nem tudok semmit, de úgy gondolom, hogy maga képes rá nem úgy, mint egyesek -, hogy kialakítsa bennem azt a bizalmi helyzetet, ami megengedi azt, hogy feloldódjon bennem az a gyerekkori traumatikus sokk által kialakult idegi allergia, ami ezt a súlyos helyzetet előidézte és amit eddig, csak az anyám volt képes feloldani bennem.

RENDŐR Ha gondolja máris kezdhetjük a beszélgetést!

VENDÉG Úgy hiszem, hogy az Ön megnyugtató hangja, fellépése záros határidőn belül megoldja a problémát.

RENDŐR A feje akkor rendben?

VENDÉG Csak egy kis horzsolás…

RENDŐR Rendben, de ha most nem boldogulunk a kollégáimnak, be kell szólnom a központba, mert így vagy úgy, de el kell hagynia a mosdót, hogy a tulaj zárni tudjon. *(Leül egy kocsmaasztalhoz és jól látható helyre leteszi az adóvevőt.)*

VENDÉG Értem… Na akkor meséljen… Mikor született?

KOCSMÁROS *(Megérkezik az italokkal. Tálcán hozza a csapolt sört szívószállal, és mellé két kupicás poharat egy üveg pálinkával.)* Meghoztam a sörét. Magunknak meg hoztam egy üveg pálinkát hátha szükség lesz még rá!

VENDÉG Kérném a sörömet.

KOCSMÁROS *(Kelletlenül.)* Viszem máris. *(Rendőrhöz.)* Megteszi, hogy tölt magának meg nekem, amíg kiszolgálom a “Kedves Madarat?” *(Indul a sörrel a WC-hez.)*

RENDŐR Hát persze.

VENDÉG Biztos úr Ön pedig meséljen… Mikor és hol született?

RENDŐR Máris. *(Tölt magának és egy hajtásra fölhajtja.)* Nos, 1981-ben születtem Budapesten…

KOCSMÁROS *(Vendéghez.)* Húzza ki a kulcsot a zárból, hogy a szívószálat be tudjam csúsztatni…

VENDÉG *(Rendőrnek.)* Bocsánat, egy pillanat! *(Kocsmárosnak.)* Remélem olyan szívószálat hozott, amelyiknek meg lehet törni a végét. *(Kihúzza a kulcsot.)*

KOCSMÁROS Olyat hoztam, nyugodjon meg!

VENDÉG Előre jelzem, hogyha trükközik esetleg a pótkulccsal hiába, mert fent is be van húzva a retesz.

KOCSMÁROS Nem trükközöm. Örülök, ha ebben a pózban tudom majd tartani egyik kezemmel a korsót, mert a másikkal meg a szívószálát kell igazgatnom a csőrébe.

VENDÉG -Tolhatja be a szívószálat.

KOCSMÁROS *(Próbálja betolni.)* Kicsit szűk, de úgy látom bemegy…

VENDÉG Átjött. *(Rendőrhöz.)* Melyik részén született Budapestnek.

KOCSMÁROS Én?

VENDÉG Nem maga. A biztos úrtól kérdeztem…Maga csak igazítsa be a szívószálat, hajlítsa be, mert így vízszintesen van és nem tudok inni…

RENDŐR Soroksáron. Gyönyörű gyermekkorom volt*…(Tölt magának pálinkát és lehúzza egyből.)*

KOCSMÁROS *(Guggolva elég idétlen pózban egyik kezével a korsót tartva a másikkal a szívószálat hajlítja le miközben a korsót tolja felfelé, hogy a szívószál minél jobban elérje az alját.)* Igya meg minél gyorsabban, mert nem tudom, hogy meddig tudom így tartani a korsót…

VENDÉG Hallja, ne siettessen! Maga örökké siettet engem. Azt akarja, hogy félrenyeljek? Tudja nagyon jól, hogy milyen problémával…

KOCSMÁROS Tudom, tudom… Nem szóltam semmit! Igyon nyugodtan, kényelmesen.

VENDÉG *(Miközben szürcsöli a sört, beszél a Rendőrhöz.)* Játszottak sokat?

KOCSMÁROS Úristen! Mikor jutunk még el az érettségihez!

RENDŐR Meghiszem azt. Emlékszem azokra a forró nyári napokra*…(Kortyol.)* Reggeltől estig rohangáltunk a Duna-parton és rabló-pandúrt játszottunk…

VENDÉG *(Iszik, szürcsöl.)* Aztán?

RENDŐR Aztán este, amikor hazamentem a nagyi csinálta nekem a hűsítő jéghideg saját gyártmányú limonádéját. *(Tölt, majd lehúzza egyből. Kezd becsípni.)*

VENDÉG Jó magának!

RENDŐR Miért?

VENDÉG Mert Ön a “nagyitól hideg hűsítőt” kapott. Ez a sör meg olyan meleg, mint a pisi.

KOCSMÁROS Elvehetem a poharat és akkor nem kell ezt a “meleg pisit” innia! Úgyis pillanatok múlva leszakad a kezem, mert már alig bírom tartani a korsót. Nem is tudom, hogy tudtak erre rávenni!

RENDŐR *(Békéltetően.)* Nehogy össze vesszenek megint!

KOCSMÁROS Isten ments! Föl vagyok már vértezve.

VENDÉG *(Kocsmároshoz.)* Köszönöm egyelőre elég volt. *(Rendőrhöz.)* Mi volt télen? Akkor mivel töltötték az időt?

KOCSMÁROS Végre. Majd leszakadt már a karom. A szívószálat bent hagyom, hátha megint megszomjazik. *(Indulna.)*

VENDÉG Hogy gondolja? Ilyen időkben… Cserélje ki tisztára.

KOCSMÁROS Miközben maga szívószálon keresztül a kulcslyukon át sört iszik egy budiban azon van kiakadva, hogy összekoszolódott a szívószála pár korty sörtől? Persze, hogy kicserélem. Ez így sokkal higiénikusabb. *(Kihúzza a szívószálat és jön az asztalhoz leteszi a kriglit. Közben megállapítja, hogy a Rendőr rájárt a pálinkára rendesen.)*

VENDÉG Helyes.

KOCSMÁROS *(Rendőrhöz.)* Magának azért van huzata. *(Méltatlankodva.)* Töltene azért nekem is?

RENDŐR *(Már kissé pityókásan.)* Ó, ezer bocsánat, teljesen kiment a fejemből! *(Tölt a Kocsmárosnak.)*

KOCSMÁROS Köszönöm. *(Felhajtja.)*

VENDÉG *(Kocsmároshoz.)* Mondja nem zavarom? Ha nem tudná, akkor elmondom, hogy a biztos úrral éppen a lelki békém helyreállításán a bizalmam elnyerésén, allergiás panaszaim megszüntetésén és ennek az egész helyzetnek a megoldásán dolgozunk és…

KOCSMÁROS Mondjak én is valamit? De…zavar! Fészket rak a budimban, mint egy éppen most itt áttelelő vándor gólya… Issza az ingyen sörömet, amit pisának nevez és, amit egy kulcslyukon keresztül kell a szájába adagolnom, hogy pótoljam a tápanyag hiányát…

RENDŐR Kérem, kérem ne csinálja! Nyugodjon meg!

VENDÉG Hagyja csak…Gyerünk, ne kíméljen! Jaj, jaj! Már majdnem lenyugodtam, de most kezd megint beindulni…Aú, jaj, jaj! Úgyis hiába beszélek neki! Nem fogja fel…Tessék! Készítsen ki!

KOCSMÁROS -Nem, nem, nem, nem húzom föl magam! Nem folytatom nem szeretném megbántani nehogy az allergiája, székrekedése, anális redukciója vagy mit tudom én micsodája netán stagnálni kezdje az állapotát vagy rontson az eddigi helyzetén, ha lehet egyáltalán ennél még rosszabb ez a helyzet, hogy itt marad nekem egy örök életre a nyakamon…Tudják mit? Kimegyek sétálni egyet, hogy ne zavarjak, amíg Önök beszélgetnek… Végülis miért ne én húznék el a saját kocsmámból egy rajtam kívül álló probléma miatt?

VENDÉG Látja, ez volt ma az első okos mondat, ami elhagyta a száját! Menjen sétáljon egyet!

KOCSMÁROS Menjek és sétáljak egyet? Szeretné mi? Hát juszt se megyek el! Juszt is itt maradok! Hallgatom a magasröptű pisológiai eszmecseréjüket és jól berúgok! *(Rendőrhöz emelt hangon.)* Töltsön.

RENDŐR *(Ijedten.)* Igenis. *(Tölt.)*

KOCSMÁROS *(Rendőrnek.)* Magának is!

RENDŐR *(Vigyorogva ittasan tölt.)* Parancs, értettem.

VENDÉG Befejezte?

KOCSMÁROS Be.

VENDÉG Szóval ott tartottunk, hogy télen mivel töltötte az időt?

*Rendőr, kocsmáros koccintanak majd egyből lehúzzák.*

RENDŐR *(Kedvesre kezdi inni magát.)* Télen? Korcsolyázni voltunk a műjégpályán… Szánkózni a Normafánál… Aztán egyszer nagyon lebetegedtem…

*Kocsmáros ijedten ránéz.*

VENDÉG Kérem, kérem óvatosan a betegségekkel, mert tudja, allergiás vagyok…

RENDŐR Ne mondja, én is.

VENDÉG Tényleg? Akkor azért ért meg engem. Milyen betegségekre allergiás?

RENDŐR Mindegyikre.

KOCSMÁROS Mindegyikre?

VENDÉG Mindegyikre?

RENDŐR Igen. Valahányszor lebetegszem allergiás lázam lesz…

VENDÉG Ne mondja. És milyen gyakran beteg?

RENDŐR Évente, két évente egyszer…

VENDÉG Dehát az semmi! Az nem allergia. Én egyfolytában és állandóan vagyok allergiás beteg. És milyen betegségekre allergiás? Már úgy értem, amelyektől allergiás láza szokott lenni. A nevüket kérem ne mondja ki.

RENDŐR Ne mondjam ki? Az úgy elég nehéz. Jó, nem mondom! Mindegyikre.

VENDÉG És honnan tudja, hogy a betegség, ami lázat okoz magánál az allergiás jellegű.

RENDŐR Nézze egy példával megpróbálom virágnyelven, de szemléletesen és érthetően elmagyarázni Önnek, hogy betegség esetén mi zajlik a szervezetemben úgy, hogy Önnek semmiféle lelki vagy fizikai fájdalmat ne okozzak és, hogy megértse, hogy nekem minden lázam allergiás.

VENDÉG Ó, Ön igazán nagyon figyelmes! Köszönöm!

RENDŐR Szóra sem érdemes. Szolgálunk és védünk! Nos, ha az én szervezetem tudomást szerez a vírusegyén vagy csoport támadásáról vagy feltételezhető támadásáról és a bűnt elkövető cselekedet egyáltalán be tud jutni ebbe a többszörösen és szigorúan őrzött objektumba., amit összefoglaló néven a szervezetemnek nevezhetünk, akkor az eseményt azonnal jelentik az illetékes felettes szervnek.

KOCSMÁROS *(Feszülten figyel miközben tölt magának.)* És ki a maga szervezetének a felettes szerve?

RENDŐR Az antiterrorista kommandó!

*Kocsmáros lehúzza.*

VENDÉG Vagy más néven antitest kommandó…

RENDŐR Úgy van!

KOCSMÁROS Hová kerültem? Atyaég. *(Rendőrnek.)* -Tölthetek?

RENDŐR *(Teljes lendületben.)* Hát persze. No, már most, mivel a tetten érés fennállása ebben a helyzetben megáll ezért ennek megfelelő intézkedéseket foganatosítunk.

VENDÉG *(Szinte örvendezve.)* Ez nagyon izgalmas, de továbbra is fenn áll a kérdés, hogy lesz magának ebből, allergiás a láza?

RENDŐR *(Lehúzza a pálinkát.)* Várjon, még nem vagyunk ott, de a végén meg fogja érteni. Hol is tartottam?

KOCSMÁROS Ott, hogy intézkedéseket foganatosítanak.

RENDŐR Igen, köszönöm! Intézkedéseket foganatosítunk, amiben felszólítjuk a behatoló egyént vagy csoportot károkozó-kórokozó tevékenysége felfüggesztésére és/vagy e tevékenységének felhagyására illetőleg beszüntetésére.

KOCSMÁROS És mi van, ha a “károkozó-kórokozó” nem szűnteti be e romboló tevékenységét?

RENDŐR Ebben az esetben az antiterrorista kommandó katonai támadási parancsot kap a bűnös tevékenység megszűntetésére és felszámolására.

VENDÉG Milyen formában?

RENDŐR Lázrohamot indít az antitestek segítségével. Más szóval a szervezetemnek ha feldühítik előbb vagy utóbb elege lesz, tele lesz a hócipője, egyszerűen allergiás lázrohama lesz a betegségtől. Vagyis, ha egy betegségből elege lesz, akkor ez mindegyik betegségnél így van! Tehát, ha egy betegségből a szervezetemnek elege lesz, akkor nekem is elegem lesz. Egyszerűen allergiás leszek rá. Összefoglalva: amelyik betegség lázzal jár arra én allergiás leszek. Mivel majdnem minden betegség lázzal jár én minden betegségre allergiás vagyok.(Kocsmároshoz.) Na töltsön.

*Kocsmáros tölt.*

VENDÉG *(Tapsol a WC-ben)* Ez igazán nagyszerű előadás volt. Nem is néztem ki magából, hogy ilyen intellektuálisan le tud vezetni egy betegségfolyamatot úgy, hogy közben az ilyen súlyos eseteket, mint én is ilyen tapintatosan megóvja a lelki feszültségektől. Sok orvos példát vehetne magáról.

RENDŐR *(Lehúzza a pálinkát.)* És mondja használt az előadásom?

VENDÉG Határozottan.

KOCSMÁROS *(Felugrik örömében.)* Akkor kijön végre a budimból és elhúz végre innen?

VENDÉG Nem, még nem!

KOCSMÁROS *(Visszaül. Fojtottan.)* Ó, hogy a franc essen bele?

VENDÉG Mondott valamit?

KOCSMÁROS Nem. Illetve annyit, hogy a sör nem puhította meg egy kicsit a szorulását?

VENDÉG Nem, még nem! Ön a faragatlanságával, tapintatlanságával nagyon sok lelki kárt okozott nekem…

KOCSMÁROS Ne mondja! Hogy tudnék változtatni rajta?

VENDÉG Sehogy. Egy életre megjegyeztem…

KOCSMÁROS *(Tölt magának.)* Hát ezt szomorúan veszem tudomásul.

VENDÉG Nem úgy, mint a biztos úr! Bár vannak komoly tárgyi tévedései az allergiás lázzal kapcsolatban, de nagyon komoly lépéseket tett a bizalmam elnyeréséért. Egészen más képet kezd kialakítani bennem, mint, amit eddig tapasztaltam a rendőrökről.

RENDŐR *(Ásít egy hatalmasat.)* Ez igazán megtisztelő Öntől.

KOCSMÁROS *(Tölt a rendőrnek.)* Gratulálok!

RENDŐR Köszönöm! *(Lehúzza.)*

VENDÉG Ne nekem köszönje, hanem magának!

KOCSMÁROS Én meg fekete seggű lettem…

VENDÉG Azt is magának köszönheti.

RENDŐR Mondja, ha én szépen megkérem, akkor sem jön ki? Van most már bennem jó sok adag pálinka és jól is esik. Viszont szolgálatban iszom fokozott készültségben, vészhelyzet idején “jár…”

KOCSMÁROS *(Rácsap a szájára.)* Ki ne mondja! (Fojtottan.) Olyan szépen haladt eddig!

RENDŐR *(Észbe kap.)* Úgy értem… “jár…” a szám egyfolytában és ahelyett, hogy máshol hasznosítanám magamat ebben a nehéz helyzetben itt ülök most magával kockáztatom az állásomat és azt, hogy súlyos parancsszegési eljárást is indítsanak ellenem, ha ez kiderül…Úgyhogy kérem, könyörgöm jöjjön ki a WC-ből…

VENDÉG Biztos úr, kérem! Nyugodjon meg! A lehető legjobb úton haladunk a bizalmam helyre állításában és ne felejtse el, hogy Ön most a cél érdekében cselekszik és a cél szentesíti az eszközt a szabályt. Tisztázzuk Ön egy gyermekkori trauma kapcsán kialakult idegi allergiás, súlyos, sokkos, olykor életveszélyes, székrekedéssel küzdő beteg állapotát próbálja stabilizálni, ami kiváló úton halad. Mindezt egy olyan vészterhes időszakban, ami szélsőséges határozott döntéseket és embert kíván és ezért Önt lehet, hogy a probléma elmúltával az elsők között fogják dicséretben vagy állami kitüntetésben részesíteni s ez rajtam múlik és lesz ráhatásom az elsők között leszek, aki ezt szorgalmazni fogja. Így most arra kérem, hogy fojtassuk ezt a nagyszerű és pozitív beszélgetést mindannyiunk közös problémájának elhárítása érdekében.

KOCSMÁROS *(Cinikusan.)* Nagyszerű beszéd volt!

RENDŐR *(Ásít. Kocsmároshoz.)* Na hozzon még egy üveggel…

KOCSMÁROS *(Megértően.)* Hozom.

VENDÉG Szóval ott tartottunk, hogy az egyik télen lebetegedett…Ezt már ugye kis tárgyi tévedésekkel megbeszéltük. Mi történt?

RENDŐR A betegség után többé télen nem mentünk a műjégre, mert nem engedtek, hanem az anyám rendszeresen olvasgatott nekem népszerű gyermekmeséket, hogy ne unatkozzak.

VENDÉG Hány éves volt?

RENDŐR Öt, hat.

KOCSMÁROS *(Visszatér egy üveg pálinkával. Leteszi az asztalra és tölt a rendőrnek. Közben a Vendéghez.)* Hallja! Szeretném használni a mosdót, mert, hogy úgy mondjam elég sokat ittunk!

RENDŐR *(Helyesel.)* Igen, igen az jó lenne! (Lehúzza.)

KOCSMÁROS Kijönne?

VENDÉG Ha nagyon kell használják a személyzeti WC-t az a folyósón de, csak egyesével, hogy egyedül ne hagyjanak!

KOCSMÁROS *(Rendőrhöz.)* Hát ez nem jött be!

VENDÉG Na? Megy valaki?

*Kocsmáros kérdőn néz a Rendőrre.*

*Rendőr tagadólag megrázza a fejét.*

KOCSMÁROS Akkor én engedelmükkel ellátogatok a mellékhelységbe. *(Indul.)*

VENDÉG Menjen csak! Mi pedig folytassuk a bizalom építést… Milyen meséket olvasott magának a mamája

RENDŐR *(Nagyot ásít megint.)* Mindenfélét. Volt közülük néhány, amit már annyiszor felolvasott nekem, hogy már fejből is tudtam.

VENDÉG Fejből is tudta?

RENDŐR Van, amit ma is tudok fejből. Sokszor nem is kell felolvasnom, hanem egyszerűen odaadom a mesekönyvet a kislányomnak ő meg rámutat a képre, ad egy címet neki és azt bemondja: “Apa, most ezt! “ Aztán most ezt, ni!”

VENDÉG Hány gyereke van?

RENDŐR Egy lányom!

VENDÉG Hány éves?

RENDŐR Hat.

VENDÉG Hogyhogy maga olvassa neki a mesét és nem a felesége?

RENDŐR *(Ásít. Már le akar esni a feje.)* Ő is olvas, én csak ritkábban, ha a gyerek velem van. Elváltunk.

VENDÉG Én is szeretem a meséket! A mama nekem is gyakran olvasott föl gyermekkoromban.

RENDŐR Van kedvenc meséje?

VENDÉG *(Izgatottan.)* Van.

RENDŐR *(Már félig alszik szinte.)* Melyik?

VENDÉG Találja ki!

RENDŐR *(Lehajtja a fejét az asztalra.)* Találjam…ki?

VENDÉG *(Nagyon izgatott.)* Igen, találja ki!

RENDŐR *(Elkezdi mondani a Micimackóból Füles születésnapját félálomban.)* “Jó reggelt, Füles! mondta Micimackó. Jó reggelt, Mackó! mondta mélán Füles. Ha erről egyáltalán lehet szó a mai időkben. A magam részéről erősen kétlem. De semmi. Szót sem érdemel. Bocsánat.”

VENDÉG *(Álmélkodva.)* Ezt ne hiszem el! Maga az én kedvenc mesémet mondja….A mama mindig ezt…

RENDŐR *(Félálomban fekszik az asztalon.)* Tényleg?

VENDÉG Folytassa kérem, folytassa!

RENDŐR “No mi baj már megint?Semmi, Mackó, semmi. Csak úgy mondom. Sokféle népek vannak. Egyik nem akar, a másik nem tud. Ennyi az egész. “(Belealszik. Kis szünet.)

VENDÉG “Mit nem tud?”

RENDŐR *(Felriad és folytatja.)* “ kérdezte Mackó, és megdörgölte az orrát.Mulatni. Vidulni. Énekelni és táncolni. Itt van a kutya eltemetve. Vagy úgy mondta Mackó. Gondolkodott, hosszasan…”

VENDÉG *(Nyomatékosan.)* Aztán megkérdezte: ….”*(Belealszik.)*

RENDŐR *(Felréved)*“ Melyik kutya? Az a kutya, azzal a kutya jókedvvel magyarázta borongva Füles. Nem panaszképpen mondom. Csak úgy. Nem… tesz… semmit.” *(Végleg elalszik. )*

VENDÉG *(Kicsi szünet.)*“Olyan bánatos vagy. Bánatos? Miért lennék én bánatos? Születésnapom van. Az év legboldogabb napja.Születésnapod van? mondta Mackó örömteljes meglepetéssel.Nagyon természetes. Nem látod? Nézd csak a sok születésnapi ajándékot, amit kaptam. És gúnyosan kinyújtotta a lábát. Látod? Mennyi torta meg töltött csokoládé. Mackó jobbra nézett, aztán balra. Ajándék? Torta? Csokoládé? Hol?

Hát nem látod? Nem én.”

*Kocsmáros jön vissza a személyzeti mosdóból. Megáll földbe gyökerezik a lába, amikor meglátja, hogy a Rendőr fekszik az asztalon és alszik.*

VENDÉG *(Folyamatosan mondja.)* Én se mondta Füles. Ez csak olyan tréfa volt. Vicc. Haha!

HANGBEJÁTSZÁS Egy csobbanás hallatszik a WC-ből, mintha egy jókora követ dobtak volna bele a vízbe (a nagy “plotty”), majd a WC lehúzás ismert zaja. A zár kattan, nyílik az ajtó és kilép a Vendég. Papucs van a lábán, alul pizsama nadrág, felül kabát a száján orrán védőmaszk, csak a szeme látszik ki. Egy pillanatra megáll ránéz az alvó rendőrre, majd szeme találkozik a Kocsmáros döbbent pillantásával.

VENDÉG Jó, napot! Köszönöm a sört! *(Szinte futva kirohan a kocsmából az utcára.)*

*Kocsmáros lassan ocsúdik és leül a rendőrhöz az asztalhoz. Tölt magának pálinkát. Épen a szájához emelné a poharat, amikor megszólal a rendőr adóvevője.*

HANGBEJÁTSZÁS Halló, halló minden egységnek itt a központ! *(Kocsmáros fölveszi az asztalról az adó-vevőt és hallgatja, amit mondanak.)* A pszichiátriáról a vírustesztelés előtt megszökött egy mániás hipochondriás beteg. Lehet, hogy vírushordozó! Utoljára a “Makk 7-es” kocsma környékén látták. Körözést adtunk ki ellene. Ruházata: papucs, pizsama nadrág, barna kabát és szájmaszk.

*Kocsmáros megáll a kezében a pohár és döbbenten mered maga elé közben lassan lemegy a fény.*

*Sötét*

2020